A Tanács határozata
(2001. november 15.)
a tagállamok és harmadik országok között létrejött barátsági, kereskedelmi és hajózási szerződésekben, valamint kereskedelmi megállapodásokban rögzített, a közös kereskedelempolitika hatálya alá tartozó kérdésekkel foglalkozó rendelkezések automatikus megújításának vagy érvényben tartásának engedélyezéséről
(2001/855/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 133. cikkére,
tekintettel a tagállamok és harmadik országok közötti kereskedelmi kapcsolatokra vonatkozó megállapodások fokozatos egységesítéséről és a közösségi megállapodások tárgyalásáról szóló, 1969. december 16-i 69/494/EGK tanácsi határozatra [1], és különösen annak 3. cikkére,
tekintettel a Bizottság javaslatára,
mivel:
(1) Az e határozat mellékletben felsorolt szerződések, megállapodások és jegyzőkönyvek átmeneti időszakon túli kiterjesztését vagy automatikus megújítását legutóbb a 97/351/EK [2] határozattal engedélyezték.
(2) Az érintett tagállamok az e határozat mellékletében felsorolt harmadik országokkal kötött barátsági, kereskedelmi és hajózási szerződésekben és hasonló megállapodásokban szereplő, a Szerződés 133. cikke értelmében a közös kereskedelempolitika hatálya alá tartozó kérdésekkel foglalkozó rendelkezések automatikus megújítását vagy érvényben tartását kérték annak érdekében, hogy elkerüljék az érintett harmadik országokkal fennálló szerződéses kereskedelmi kapcsolataik megszakítását.
(3) Jelenleg azonban már a nemzeti szerződések és megállapodások rendelkezéseinek hatálya alá tartozó legtöbb kérdés közösségi megállapodás tárgyát képezi. Ezért ennek megfelelően engedélyt csak olyan kérdések tekintetében kell adni, amelyek nem tartoznak a közösségi megállapodások hatálya alá. Az ilyen engedély nem érinti azonban a tagállamok azzal kapcsolatos kötelezettségét, hogy elkerüljék és megszüntessék az e szerződések és megállapodások, illetve a közösségi jog rendelkezései közötti összeegyeztethetetlenséget.
(4) Ezen kívül az automatikusan megújítandó vagy érvényben tartandó szerződések és megállapodások rendelkezései nem akadályozhatják a közös kereskedelempolitika megvalósítását.
(5) Az érintett tagállamok kijelentették, hogy e szerződések és megállapodások automatikus megújítása vagy érvényben tartása nem akadályozhatja a közösségi kereskedelmi tárgyalásoknak az érintett harmadik országokkal történő megkezdését vagy a hatályos kétoldalú megállapodások hatálya alá tartozó kereskedelmi kérdések közösségi megállapodásokba való átvételét.
(6) A 69/494/EGK határozat 2. cikkében előírt konzultáció eredményeképpen megállapították, hogy az érintett szerződések és kétoldalú megállapodások rendelkezései nem akadályozzák a közös kereskedelempolitika megvalósítását, amit a tagállamok fent nevezett nyilatkozatai is megerősítenek.
(7) Az érintett tagállamok továbbá kijelentették, hogy készek e szerződések és megállapodások kiigazítására, illetve szükség esetén felmondására, amennyiben az azokban foglalt, a Szerződés 133. cikkének hatálya alá tartozó kérdésekkel kapcsolatos rendelkezések automatikus megújítása vagy érvényben tartása a közös kereskedelempolitika végrehajtását akadályozná.
(8) Az érintett szerződések és megállapodások három és tizenkét hónap közötti felmondási időt kikötő felmondási záradékot tartalmaznak.
(9) Ezért semmi nem akadályozza a kérdéses rendelkezések egy négy éves időszakra történő automatikus megújításának vagy érvényben tartásának engedélyezését.
(10) Rendelkezni kell az ilyen engedély visszavonásáról, amennyiben a körülmények így kívánják, különösen ha egy későbbi időpontban kiderülne, hogy e megállapodások érvényben tartása akadályozza vagy akadályozhatja a közös kereskedelempolitika megvalósítását. Ezért ajánlatos a tagállamokat arra kötelezni, hogy tájékoztassák a Bizottságot minden olyan körülményről, amely ilyen akadályt képezhet,
ELFOGADTA EZT A HATÁROZATOT:
1. cikk
A mellékletében felsorolt barátsági, kereskedelmi és hajózási szerződésekben, valamint kereskedelmi megállapodásokban rögzített, a Szerződés 133. cikke értelmében a közös kereskedelempolitika hatálya alá tartozó kérdésekről szóló rendelkezéseket 2005. április 30-ig automatikusan meg lehet újítani vagy érvényben lehet tartani azon területeken, amelyekre nem terjednek ki a Közösség és az érintett harmadik országok közötti megállapodások, feltéve, hogy ezek összeegyeztethetőek a közös politikákkal.
Ezen engedélyt vissza lehet vonni, ha a körülmények ezt szükségessé teszik, különösen ha egy későbbi időpontban kiderülne, hogy e rendelkezések érvényben tartása akadályozza vagy akadályozhatja a közös kereskedelempolitika megvalósítását. A tagállamok tájékoztatják a Bizottságot minden olyan körülményről, amely ilyen akadályt képezhet.
2. cikk
Ennek a határozatnak a tagállamok a címzettjei.
Kelt Brüsszelben, 2001. november 15-én.